**Fordilta uusia tuotteita kiihtyvällä tahdilla; Ford esittelee täydellisen Tourneo-perheen ja täysin uuden EcoSport-katumaasturin Geneven autonäyttelyssä**

* Fordin uudistuminen Euroopassa huipentuu Geneven autonäyttelyssä, jossa Ford esittelee asiakkaille enemmän tuoteuutuuksia kuin mikään kilpailijansa
* Pelkästään vuoden 2013 tuotejulkistukset uudistavat 40 prosenttia Euroopan Ford-tarjonnasta
* Täysin uusi Tourneo Courier maailman ensiesittelyssä Geneven autonäyttelyssä; se täydentää henkilökuljetukseen tarkoitettujen Tourneo-ajoneuvojen sarjaa, joka on tulossa Euroopan markkinoille kesään 2014 mennessä
* Ford esittelee täysin uuden, pienikokoisen EcoSport-katumaasturin vasta markkinoille tulleen uuden Kugan vanavedessä; pian saatavilla myös uuden sukupolven Ford Edge
* Fordin ääniohjauksella toimiva SYNC-yhteydenpitojärjestelmä on vuonna 2013 käytettävissä jo 60 prosentissa markkinoilla olevista ajoneuvoista; osuus kaksinkertaistuu edellisvuodesta
* Ford SYNC on saatavilla kaikkiin uusiin Euroopan Fordin ajoneuvoihin vuoteen 2015 mennessä
* EcoBoost-bensiinimoottoreiden kokonaistuotanto kasvaa 35 prosentilla vuosina 2013–2015

**GENEVE,** **5. maaliskuuta 2013** – Euroopan Fordin uudistumistahti kiihtyy tällä viikolla Geneven autonäyttelyssä, kun yhtiö esittelee kaksi täysin uutta mallia – pienikokoisen EcoSport-katumaasturin ja Tourneo Courierin – osana Fordin lupausta tuoda Euroopan markkinoille 15 uutta ajoneuvoa vuoteen 2015 mennessä.

Vastikään markkinoille tulleet uudet Fiesta ja Kuga sekä lähiaikoina julkistettavat EcoSport, Tourneo Connect, Transit Connect ja Transit ovat osa uudistusta, jonka seurauksena Fordin myynnistä Euroopassa yli 40 prosenttia tulee uusista tuotteista pelkästään vuonna 2013.

”Tämä on Euroopan Fordin kaikkien aikojen laajamittaisin tuotelanseeraus, ja hyödynnämme One Fordin globaaleja vahvuuksia, jotta saamme sen toteutettua onnistuneesti”, kertoo Stephen Odell (Ford Executive Vice President, Europe, Middle East and Africa). ”Avain liiketoimintamme muutokseen Euroopassa on panostaminen tuoteinvestointeihin haastavinakin taloudellisina aikoina.”

**Täysin uusi Tourneo Courier täydentää henkilökuljetukseen tarkoitettujen ajoneuvojen tuoteperhettä**

Koko Tourneo-mallisto on suunniteltu perheille ja aktiiviseen elämäntapaan. Ajoneuvojen tyylikkäissä ja tilavissa sisätiloissa korostuu muunneltavuus ja mukavuus, ja niiden tehokkaiden moottoreiden polttoainetehokkuus on huipputasoa. Tourneo-perheen ajoneuvoissa on käytettävissä myös uusimmat älykkäät teknologiat – muun muassa SYNC, Fordin ääniohjauksella toimiva yhteydenpitojärjestelmä.

Tyylikäs ja kompaktin kokoinen viisipaikkainen Tourneo Courier esitellään Geneven autonäyttelyssä, ja se tulee markkinoille vuoden 2014 puolivälissä. Ajoneuvon tilavuus ja turvaominaisuudet ovat huipputasoa, ja se laajentaa Fordin henkilökuljetukseen tarkoitettujen ajoneuvojen valikoiman myös pikkuautojen luokkaan.

Tilava seitsemänpaikkainen Grand Tourneo Connect ja viisipaikkainen Tourneo Connect esitellään niin ikään Genevessä ensimmäistä kertaa Euroopan autonäyttely-yleisölle. Myös Tourneo Customissa tilavuus ja monipuolisuus ovat luokkansa kärkeä. Se on yhdeksänpaikkainen, ja tarjolla on kaksi koripituutta.

**Joustava ja käytännöllinen uusi EcoSport**

Ford aikoo myydä Euroopassa miljoona katumaasturia seuraavan kuuden vuoden aikana. Aluevaltauksen käynnisti uuden Ford Kugan esittely aikaisemmin tänä vuonna.

EcoSport-katumaasturi tulee markkinoille vuoden 2013 lopussa. Se tarjoaa tilaa, modernia muotoilua ja älykästä teknologiaa. EcoSportin voimanlähteeksi voi valita muun muassa ”Kansainväliseksi vuoden moottoriksi” valitun 125 hevosvoiman 1,0-litraisen EcoBoost-bensiinimoottorin, 110 hevosvoiman 1,5-litraisen bensiinimoottorin tai 90 hevosvoiman 1,5-litraisen dieselmoottorin, joiden polttoainetehokkuus on huippuluokkaa.

Katumaasturin erottuva etusäleikkö, lyhyt konepelti ja kallistetut etupilarit antavat autolle urheilullisen ja nykyaikaisen ilmeen, ja kulmikkaat ajovalot vahvistavat sen modernia ulkoasua. Pienten katumaastureiden markkinoiden odotetaan Euroopassa kasvavan kuluvana vuonna 30 prosentilla vuoteen 2012 verrattuna, ja katumaastureiden osuus alueella myydyistä Ford-ajoneuvoista tulee nousemaan 10 prosenttiin vuoteen 2016 mennessä.

Ford aikoo tuoda Eurooppaan myös uuden sukupolven Ford Edgen, joka on Yhdysvalloissa ja muilla markkina-alueilla suosittu suurempi, korkealuokkainen katumaasturi.

**SYNC yhdistää**

Ford aikoo myös integroida Ford SYNC -järjestelmän yhä useampaan uuteen Ford-malliin. Järjestelmä tuotiin markkinoille Euroopassa viime vuonna osana uutta B-MAX-mallia, ja se oli samana vuonna saatavissa 30 prosenttiin Ford-ajoneuvoista.

Vuonna 2013 osuus kaksinkertaistuu, sillä teknologia tuli saataville äskettäin esiteltyihin uuteen Fiestaan ja uuteen Kugaan. SYNC on saatavissa myös myöhemmin tänä vuonna markkinoille tuleviin uusiin Transit Connect-, Tourneo Connect- ja Transit-malleihin. Genevessä 19 Fordin esitteillä olevista 21 ajoneuvosta on varustettu SYNC-teknologialla.

Ajoneuvoihin on saatavissa myös uusi SYNC-hätäaputoiminto, joka ottaa yhteyttä paikalliseen hätäkeskukseen onnettomuuden sattuessa. EcoSport on Euroopan ensimmäisiä Ford-ajoneuvoja, joissa on SYNC AppLink -järjestelmä. AppLinkin avulla kuljettajat voivat käyttää älypuhelimensa sovelluksia ääniohjauksella autossa istuessaan. Ford on ensimmäinen autonvalmistaja, joka tekee suoraan yhteistyötä johtavan musiikin suoratoistopalvelun Spotifyn kanssa, jotta musiikkipalvelut ovat käytössä autossakin.

Vuoteen 2015 mennessä kaikissa uusissa Euroopassa myytävissä Ford-ajoneuvoissa on käytettävissä SYNC-järjestelmä.

**Voimanlähteenä EcoBoost**

Fordin pieni mutta tehokas 1,0-litrainen EcoBoost-bensiinimoottori otettiin käyttöön vuonna 2012 Ford Focuksessa, ja se on saatavissa nykyään myös uuteen B-MAXiin, uuteen Fiestaan sekä C-MAX- ja Grand C-MAX -malleihin. Ford arvioi, että vuonna 2013 neljäsosassa myydyistä ajoneuvoista on 1,0-litrainen EcoBoost-moottori.

Fordin palkitussa EcoBoost-teknologiassa turboahdin, suorasuihkutus ja muuttuva venttiilien ajoitus mahdollistavat moottorin koon pienentämisen. Pienikokoinen moottori vähentää polttoaineen kulutusta jopa 20 prosentilla suurempiin moottoreihin verrattuna erinomaisesta suorituskyvystä tinkimättä.

1,0-litrainen EcoBoost-moottori on pienin Fordin Euroopan markkinoilla olevasta EcoBoost-moottoriperheestä – saatavilla on myös nelisylinterinen 1,6-litrainen ja 2,0-litrainen moottori. Euroopan Ford aikoo lisätä EcoBoost-bensiinimoottoreiden tuotantoaan 35 prosentilla vuosina 2013–2015. Viiden vuoden kuluttua yli puolet kaikista Euroopassa saatavilla olevista Ford-bensiinimoottoreista on turboahdettuja.

Genevessä näytteillä olevista Ford-ajoneuvoista 19:ssä on EcoBoost-moottori. Myöhemmin tänä vuonna Ford tuo markkinoille ensimmäisen akkukäyttöisen, päästöttömän sähköautonsa, Focus Electric -henkilöauton. Sitä seuraa valikoima hybridiautoja.

”Ford tarjoaa juuri sitä, mitä asiakkaat haluavat: uusia ajoneuvoja, jotka on varustettu huippuluokan polttoainetehokkaalla voimansiirtoteknologialla ja ominaisuuksilla, joiden ansiosta kuljettajat voivat hyödyntää erilaisia yhteydenpitojärjestelmiä myös matkan aikana”, kertoo Barb Samardzich (Vice President, Product Development, Ford of Europe).

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja valmistetaan tai myydään kaikissa kuudessa maanosassa. Yhtiössä työskentelee yhteensä noin 171 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.ford.com](http://www.ford.com)

Euroopan Ford valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 69 000 henkilöä. Euroopassa toimii myös Ford Motor Credit Company ja Ford Customer Service Division sekä 24 tuotantolaitosta, joista 15 on Fordin omia tai enemmistöomistuksessa ja 9 yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

(09) 351 700

rsalin1@ford.com